'ሓለፋይ'፣ 'መሬተይ' ዝብላ ሙዚቃዊ ድራማታት፡ ማሚት ዝወሃባ ዝነበረ ዕዮ ቀሊል ዘይምንባሩ ፍንትው ኣቢለን ዘርእያ ስራሕቲ ኪነጥበብ እቲ 45 ዓመታት ኣቑጺሩ ዘሎ ተጋድሎ ሓርነት'የን። ድኽነት፣ ምዝባዕ ፍትሒ፣ ጥምየት፣ ሞትን ጀግንነትን መልእኽታት እቶም ዝተሳተፈትሎም ስራሕቲ እንትኾኑ፡ ኣብ ዝበለየ ክዳን፣ ዝቖርፈደ ኢድ ማሚት ነጸብራቕ ናብራ እታ ደቃን ጥሪታን ዘወፈየት ትግራወይቲ ኣደ ምንባሮም ትዛረብ። "እቶም ስራሕቲ ክንሰርሖም ከለና፡ ኣካል እቲ ወጽዓን ውጹዕ ሕብረተሰብን ስለ ዝኾንና፡ ንዕኡ መሲልና ክንሰርሕ ኣየጸግመልናን ነይሩ። ስራሕ እንክትብሃል ከመይ ከም እትሰርሖ ዘምህረካ፣ ዘፍልጠካ ሰብ የለን፤ ግን ባዕሉ እቲ ኩነታት ሓቀኛ ታሪኽ ስለ ዝኾነ ብግቡእ ንክትዓዮ ላዕልን ታሕትን ኢልካ ተለማሚድካ እድኖ ዘለዎ ስራሕ ክትሰርሕ ትግደድ ኢኻ" ትብል። ማርታ መብራህቱ፡ እታ ኤርትራ ዝመበቈላ ኣብ ሰማይ ዝሞተት ኢትዮጵያዊት ተቓላሲት ስራሕቲ ኪነጥበብ ገድሊ፡ ኣብ ሚዛን ከተቐምጦም ከም ዝኸብዳ እትዛረብ ማሚት ሓለፋይ፡ ሎሚ ዝፈትዎም ብዙሓት ዘመናዊ ሙዚቃታት እንተሃለው'ውን ክንድቲ ናይ ገድሊ ግን ኣይኮነን ትብል። "እቶም ስራሕቲ ኣብ ልብና ፍሉይ ቦታ ኣለዎም፤ እቲ ወያነ ንቓልዓለም ስለ ዘይነበረ ንዕኡ ንምሕጋዝ ዝስራሕ ዝነበረ ግጥሚ፣ ዜማ፣ ድራማ ነቲ ህዝብን ኩነታትን ብትክክል ዝገልጽ ንሓቂ ዝተሰርሐ ስለ ዝኾነ መወዳድርቲ የብሉን። እቲ ሕብረሰተብ'ውን ካብ ጽቡቕ ደርፊ ሕማቕ ናይ ገድሊ'ዩ ዝስሕቦ፤ ስለዚ ንዓይ ፍሉይ ቦታ'ዩ ዘለዎ"። እታ ካብ ገዝኣ ብዕድመ ዝነኣሰት ማሚት፡ ንዓብዪ ሓዋ ስሒባ ገዛ ሙሉእ ኣወይና'ያ። ወያነ ትግራይ፡ ዘየንኳሕኩሖ ገዛ ስለ ዘይነበረ ድማ፡ ኣርባዕተ ሓሙሽተ ኮይኖም ካብ ሓደ ገዛ ወጺኦም ተሰዊኦምሉ'ዮም። ተጋደልቲ ህወሓት፡ ፖለቲካዊ ሕቶ ማዕርነት ሒዞም ናብ ቃልሲ እንትወጽኡ፡ ልዕሊኡ ኣጽኒዑ ሓደ ዝገብሮም ካልእ ልግሲ'ውን ነይሩ። ናብ ገድሊ እንታይ ስሒቡካ?
